Jalaluddin Hassan

Dato' Jalaluddin bin Tan Sri Dato' Haji Hassan (lahir 18 Februari 1954) merupakan seorang pelakon dan pengacara Malaysia. Beliau terkenal sebagai hos Who Wants to Be a Millionaire?, malah teg nama iaitu "Anda pasti" dan "Jawapan Muktamad" semasa menjadi hos rancangan ini menjadi siulan masyarakat Malaysia pada ketika itu. Beliau telah dianugerahkan Darjah Dato' Paduka Tuanku Ja'afar (D.P.T.J) yang membawa gelaran "Dato'" oleh Duli Yang Maha Mulia Yang di-Pertuan Besar Negeri Sembilan Tuanku Jaafar ibni Almarhum Tuanku Abdul Rahman sempena hari keputeraan baginda. 

Beliau telah menerima pelbagai anugerah sepanjang menjadi seorang pengacara dan pelakon selama hampir 3 dekad melibatkan diri dalam indusri hiburan. Antaranya ialah Pelakon Pembantu Terbaik Anugerah Seri Angkasa menerusi drama Jejak Perantau, Pelakon Drama Popular Anugerah Bintang Popular Berita Harian selama 3 tahun, Pengacara Paling Popular Anugerah Bintang Popular Berita Harian 2000, Pelakon Pembantu Lelaki Terbaik Anugerah Skrin 2003 melalui drama Tarantula dan pada tahun 2009 menerima Anugerah Seni Negara - (Seni Teater-Pelakon). Pada Mei 2019, Harian Metro menyenaraikan beliau sebagai salah seorang daripada 10 pelakon senior Malaysia paling laris sepanjang zaman.

 Kehidupan awal 
Beliau dilahirkan pada 18 Februari 1954 di Setapak, Kuala Lumpur (ketika itu di Selangor) dan merupakan anak ketiga Tan Sri Haji Hassan Azhari (1928–2018),Pengajar rancangan Muqaddam, Hassan Azhari meninggal dunia  Utusan Malaysia (6 Oktober 2018). Dicapai pada 7 Oktober 2018. seorang sarjana agama yang mempunyai program khusus mengajar Al-Qur'an di Radio Televisyen Malaysia dari tahun 1960 hingga 2000. Beliau merupakan adik kepada Tan Sri Musa Hassan, bekas Ketua Polis Negara di Polis Diraja Malaysia, dan Dato' Fuad Hassan (1952-2014), bekas ADUN Ulu Klang dan Ketua Pengarah Jabatan Hal Ehwal Khas (JASA) di Kementerian Penerangan. Beliau berketurunan Melayu Banjar.

 Kerjaya 
Kerjaya lakonan Dato' Jalaluddin bermula pada 1990 menerusi telefilem Bukan Impian yang turut dibintangi oleh Rozie Rashid dan Mubarak Majid, ketika itu beliau berusia 36 tahun. Empat tahun kemudian, beliau memegang watak sebagai Husin dalam filem arahan Ahmad Fauzee Panggilan Pulau, pembikinan semula daripada filem 1954 dengan tajuk sama arahan S. Ramanathan lakonan Seniman Agung Allahyarham Tan Sri P. Ramlee. Setahun kemudian, Jalaluddin menjayakan peranan Hang Tuah dalam filem cereka sains XX Ray II arahan Aziz M. Osman yang ditayangkan pada 25 November 1995.

Jalaluddin merupakan antara salah seorang barisan pelakon drama lipur lara Idaman, bersama Deanna Yusoff, Norazah Aziz, Hamidah Wahab, Sean Ghazi, Dian P. Ramlee dan Kartina Aziz. Drama ini diiktiraf sebagai drama Melayu paling terpanjang di dunia, disiarkan di Astro Ria dari 1998 hingga 2001.

Antara 2000 dan 2002, Jalaluddin mengacarakan rancangan kuiz Who Wants to Be a Millionaire? versi Malaysia, yang bersiaran di ntv7. Beliau juga pernah muncul dalam telefilem Neon (2003) arahan Mohd Feroz Abdul Kader lakonan Allahyarham Faizal Yusup dan Erik Fuzi bersama ramai pelakon termasuk Azhar Sulaiman, Aziz M. Osman, Saiful Apek, Rashidi Ishak, Sofi Jikan, Aziz Sattar, Kuswadinata, Abby Abadi, Serina Redzuawan, Zila Bakarin, Rita Rudaini, Kartina Aziz dan ramai lagi.

Satu-satunya filem lakonan Jalaluddin pada 2006 ialah filem cereka sains komedi, Cicak-Man arahan Yusry KRU lakonan Saiful Apek yang ditayangkan pada 7 Disember 2006. Jalauddin memegang watak sebagai Ramlan, Presiden Metrofulus. Beliau kembali menjayakan peranannya dalam kesinambungannya, Cicakman 2 - Planet Hitam (2008). 

Antara 2008 dan 2013, Jalaluddin memegang watak Supritenden Razif dalam siri drama polis trafik, Roda-Roda Kuala Lumpur terbitan Skop Productions yang disiarkan di TV2. Lima tahun kemudian, beliau memegang watak Dato’ Hashim, tokoh korporat berjaya yang juga bapa kepada Zack lakonan Syamsul Yusof dan Daniel lakonan Syafiq Yusof dalam siri drama aksi, Evolusi KL Drift: The Series yang diadaptasi dari filem Evolusi KL Drift (2008) arahan Syamsul.Wartawan Sinar Harian (22 September 2012). 2 pengarah muda arah drama bersiri Skop Productions  Sinar Harian. Dicapai pada 23 September 2012. Beliau menyertai barisan pelakon termasuk Razak Ahmad, Kamal Adli, Julia Ziegler, Radhi Khalid dan Najwa P. Ramlee beraksi di pementasan teater Asmara Songsang arahan Rahman Adam yang dipentaskan di Lambang Sari, Istana Budaya pada 1 dan 2 Mac 2013.Othman, Kemalia. "'Asmara Songsang' Akan Dipentaskan Di IPT ." MStar Online. Saturday 2 March 2013.

Pada 2016, beliau menjayakan peranan King dalam filem aksi komedi, Lu Mafia Gua Gangster arahan Krishna Roy lakonan kumpulan Zero. Juga pada tahun sama, beliau memegang watak Hassan, bapa kepada Aiman lakonan Syamsul Yusof dalam filem cereka sains, Desolasi arahan Syafiq Yusof, ditayangkan pada 8 Disember 2016.

Kembali bekerja dengan Kabir Bhatia selepas kali terakhir muncul dalam filem Setem (2009), Jalaluddin membintangi filem biografi sejarah Pulang, yang dibintangi oleh Remy Ishak dan Puteri Aishah; beliau memegang watak Omar pada usia 50an. Filem ini diilhamkan dari satu kisah benar peristiwa yang pernah berlaku pada 1940an, ia ditayangkan 26 Julai 2018.Fatin Farhana Ariffin (28 April 2018). Pulang mampu angkat martabat filem tempatan Berita Harian. Dicapai pada 30 Mei 2018.

 Kehidupan peribadi 
Dato' Jalaluddin berkahwin sebanyak 3 kali. Beliau berkahwin dengan Datin Hashimah Haji Aksan pada 1977 dan dikurniakan 8 anak dan 14 cucu, Datin Hashimah meninggal dunia pada 5 November 2016 akibat komplikasi pembedahan jantung di Hospital Universiti Kebangsaan Malaysia (HUKM).Actor Jalaluddin Hassan’s wife dies after heart surgery complications Astro Awani (5 November 2016). Diperoleh pada 1 Januari 2017. Datuk Jalaluddin pernah berkahwin kali kedua bersama Ridani Ghani pada 2 Februari 1997, namun perkahwinan tersebut tidak mampu bertahan lama.

Pada 12 November 2017, selepas sekian lama berkenalan menerusi Facebook, beliau mendirikan rumahtangga buat kali ketiga bersama wanita pilihannya Rapidah Abd Ghani dengan sekali lafaz. Rapidah mempunyai empat anak dari perkahwinan terdahulu.

Pada Oktober 2015, Jalaluddin menafikan mengenai berita bahawa beliau telah meninggal dunia seperti yang tersebar di laman media sosial. Dalam temuramah bersama Berita Harian Singapura, Jalaluddin berkata pada mulanya beliau tidak ambil pusing mengenai khabar angin itu. Pada Oktober 2017, beliau dikejarkan ke Hospital Kuala Lumpur selepas mengadu sesak nafas, Jalaluddin ketika itu baru sahaja menjayakan rancangan Assalamualaikum di TV AlHijrah.

Pada 2011, Datuk Jalaluddin tampil membuat penjelasan berhubung penyebaran berita perkahwinan penyanyi, Syella Kamaruddin yang dikaitkan dengan abangnya, Tan Sri Musa Hassan. Berita yang tersebar di laman maya itu, membuatkan beliau dan keluarga terkejut besar dan menyifatkannya sebagai satu tindakan yang memalukan.

Bapa beliau, Tan Sri Hassan Azhari meninggal dunia pada 6 Oktober 2018 akibat kanser limfoma. Datuk Jalaluddin mendedahkan keputusan untuk menceburi bidang seni pernah ditentang bapanya: “Arwah pernah tentang minat (dalam bidang seni). Tentangan daripada arwah adalah kenangan yang tidak mungkin dapat saya lupakan. Namun, lama-kelamaan arwah merestui minat saya selepas melihat kesungguhan saya dalam bidang seni."

Filemografi

Videografi

Muzik video
 Tahun Tajuk Penyanyi  2015 "Generasi Kami" (OST Super Gameboy) Dato' Afdlin Shauki, Faizal Tahir, Juzzthin & Wafiy Ceria Popstar 2016  "Siapa Diriku" Ayda Jebat

 Anugerah dan penghargaan 

 Darjah kebesaran 


 Darjah Dato' Paduka Tuanku Ja'afar (D.P.T.J.) - Dato' (2007)

 Anugerah kesenian 
TahunAnugerahKategoriKeputusan1994-97Anugerah Bintang Popular Berita Harian 1994-97Pelakon TV Lelaki Popular1995Festival Filem Malaysia ke-12Pelakon Pembantu Lelaki Terbaik2001Anugerah Bintang Popular Berita Harian 2000Pengacara TV Lelaki Popular2003Anugerah Seri Angkasa 2003Pelakon Lelaki TerbaikAnugerah Skrin 2003Pelakon Pembantu Lelaki TerbaikPelakon Lelaki Terbaik2009Anugerah Seni NegaraSeni Teater-Pelakon2022Anugerah Seri Angkasa 2022Pelakon Lelaki Drama TV Terbaik 

Rujukan

 Pautan luar 


Kategori:Orang Malaysia berketurunan Melayu
Kategori:Muslim Malaysia
Kategori:Pelakon lelaki Malaysia
Kategori:Pengacara televisyen Malaysia
Kategori:Pelakon lelaki Malaysia abad ke-20
Kategori:Orang dari Selangor
Kategori:Pelakon televisyen Malaysia
Kategori:Pelakon filem Malaysia
Kategori:Pelakon pentas Malaysia
Kategori:Orang Malaysia berketurunan Melayu
2003
Kategori:Penerima Darjah Dato' Paduka Tuanku Jaafar